Toekoms te kosbaar om dit net aan regering oor te laat - Solidariteit WêreldSolidariteit Wêreld
Tuis › Mediaverklarings › Toekoms te kosbaar om dit net aan regering oor te laat
Toekoms te kosbaar om dit net aan regering oor te laat
Laat jou stem tel, maar toekoms te kosbaar om dit net aan regering oor te laat – Solidariteit Beweging
Lede-instellings wat deel uitmaak van die Solidariteit Beweging het vandag op 'n gesamentlike mediakonferensie die standpunt oor die komende verkiesing gehuldig dat dit belangrik is om aan die demokratiese proses deel te neem, maar dat daar weens die verswakkende aard van die staat self verder gebou moet word.
Die instellings van die beweging, waaronder Solidariteit, AfriForum, Solidariteit Helpende Hand en die FAK tel, verteenwoordig sowat 2 miljoen mense, wat 500 000 lede en hul gesinne insluit. Dit sluit verteenwoordiging van belange op verskeie vlakke, wat onder meer die wêreld van werk, gemeenskapsveiligheid, minderheidsregte, burgerregte, maatskaplike sorg en taal- en kulturele erfenis behels.
Volgens Flip Buys, voorsitter van die Solidariteit Beweging, bly die beweging polities onverbonde en moedig hy steeds sy lede en hul gesinne aan om te gaan stem. "Ons praat met almal, maar verbind ons nie aan enige bepaalde party nie. Mense is met reg baie ontevrede oor die swak regering en die verkiesing bied wel 'n geleentheid om jou stem te laat hoor," het Buys verduidelik.
"Ons wil egter nie voorgee dat Suid-Afrika 'n normale demokrasie is en dat die land weer op die regte pad gebring kan word deur net te stem nie. Daarmee verwerp ons beslis nie grondwetlike demokrasie nie; inteendeel, ons verdedig dit. Dit is egter 'n bekende feit dat die ANC nie net die staat gekaap het nie, maar die hele grondwetlike demokrasie. Die land en sy instellings het onberekenbare skade opgedoen deur grootskaalse wanbestuur; korrupsie wat industriëleskaal-afmetings aangeneem het; die ANC se beleid van kaderontplooiing wat ten doel het om die hele land te beheer; die ondermyning van grondwetlike instellings soos die Nasionale Vervolgingsgesag en andere; die najaag van 'n rampspoedige transformasiebeleid; en die herinstelling van 'n omvattende rassebedeling," het Buys verduidelik.
Volgens Buys kan die beweging dus nie toestaan en kyk hoe skadelike beleid en swak bestuur die land tot op die afgrond dwing en sodoende met almal se toekoms dobbel nie. "Ons is verbind tot die land en derhalwe maak ons gebruik van demokratiese en grondwetlike prosesse om verantwoordbaarheid te eis, die ekonomie te groei en die regsorde te handhaaf. Terselfdertyd het die werklikhede egter gewys dat dit roekeloos onverantwoordelik sal wees om ons toekoms net aan die regering oor te laat. Daarom sal ons ná die verkiesing planne bekendmaak om verdere momentum aan ons Plan B te gee. Met Plan B neem ons ook self verantwoordelikheid vir ons gemeenskap se toekoms deur die organisering van sterk gemeenskapsorganisasies op elke belangrike gebied. Ons tweeledige doel is om eerstens meer staatsbestand te word en tweedens groter selfstandigheid te bewerkstellig," het Buys bevestig.
"Die doel van Plan B is nie om Afrikaners byvoorbeeld te probeer afsonder nie, maar om juis die kulturele leefruimtes te skep om saam in Afrika te bly. Deur die omstandighede te skep waarin Afrikaners blywend vry, veilig en voorspoedig kan wees, kan ons ook 'n volhoubare bydrae maak tot die welsyn van die land en al sy mense," het Buys gesê.